Diari Oficial de la Generalitat Valenciana


Sumari del DOGV 6022, del 27-05-2009 (2009/5941)

ORDE de 15 de maig de 2009, de la Conselleria d'Agricultura, Pesca i Alimentació, per la qual es modifica l'Orde de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader per al període 2008/2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6022

Data del DOGV
:   27-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5941


Data del document
:   15-05-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Alacant
    * València
    * Castelló de la Plana
    * desenvolupament rural
    * ajuda a l'agricultura
    * petita empresa
    * persona física
    * ajuda a les empreses
    * legislació
    * patrimoni arquitectònic
    * professió independent
    * regió rural
    * empresa individual
    * suport econòmic
    * petita i mitjana empresa
    * persona jurídica
    * administració local
    * turisme rural
    * protecció del patrimoni

ORDE de 15 de maig de 2009, de la Conselleria d'Agricultura, Pesca i Alimentació, per la qual es modifica l'Orde de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader per al període 2008/2013. [2009/5941]  
En el Reglament (CE) núm. 800/2008, pel qual es declaren determinades categories d'ajudes compatibles amb el mercat comú en aplicació dels articles 87 i 88 del Tractat (Reglament general d'exempció per categories), es va aprovar amb data 6 d'agost de 2008.  
Una vegada acabat el període de vigència del Reglament (CE) núm. 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat de la CE a les ajudes estatals a les petites i mitjanes empreses, tal com s'establix en el Reglament (CE) núm. 800/2008, cal modificar l'Orde de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader per al període 2008/2013, per a adaptar-la a la normativa europea que es menciona i que és aplicable. De manera especial, es considera necessari modificar la definició del requisit de «no-inici» dels projectes, de manera que es realitze una transposició més exacta de l'«efecte incentivador» requerit en el Reglament (CE) núm. 800/2008.  
Així mateix, es considera oportú ampliar l'elegibilitat de determinades despeses que són comunes als projectes d'execució d'obres i també aclarir el contingut que ha de tindre la proposta de resolució de cada convocatòria anual d'ajudes.  
Per tot això, i en virtut de les facultats que em conferix l'article 28e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,  
ORDENE  
Article únic  
Modificar l'Orde de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader per al període 2008/2013 (DOCV núm. 5797, de 02.07.2008), a fi d'adaptar-la al Reglament (CE) 800/2008, pel qual es declaren determinades categories d'ajudes compatibles amb el mercat comú en aplicació dels articles 87 i 88 del Tractat (Reglament general d'exempció per categories), aprovat amb data 6 d'agost de 2008, en els termes següents:  
Primer. Es modifica la base primera de l'annex I de l'Orde, que queda redactada en els termes següents:  
«Primera. Objecte  
1. Establir les bases del règim d'ajudes RURALTER-Leader.  
2. El règim d'ajudes s'acull al Reglament (CE) 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament general d'exempció per categories), publicat en el DOUE sèrie L 214, de 09.08.2008 (p. 3-47). Tots els requisits establits en el reglament mencionat per a les ajudes a la inversió i a l'ocupació a favor de les PIME s'apliquen a este règim d'ajudes, excepte norma més restrictiva inclosa en estes bases. En queden excloses les ajudes als sectors i les activitats que són exclosos per mitjà de l'article 1 del Reglament (CE) 800/2008. També se n'exclouen les ajudes a empreses en crisi i a les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.»  
Segon. Es modifica la base segona de l'annex I de l'Orde, a la qual s'afig la frase següent:  
«Qualsevol referència a la condició de PIME s'entendrà realitzada a la definició de petita o mitjana empresa recollida en l'annex I del Reglament (CE) 800/2008.»  
Tercer. Es modifica la base quarta, apartat 2, lletra b, primer paràgraf, que queda redactat de la manera següent:  
«b) En tota operació subvencionada, l'ajuda total de la qual supere els 60.000 euros, i llevat que les característiques de l'operació facen l'obligació inaplicable, d'acord amb l'informe de subvencionalitat, serà obligatòria la inclusió de les inversions següents:»  
Quart. Es modifica la base sisena, en el sentit següent:  
1. Es modifica el primer guió, que queda redactat de la manera següent:  
«En el cas de projectes productius (la subvenció dels quals constituiria "ajuda d'estat"), el projecte en la seua totalitat no serà subvencionable si ha començat l'execució de treballs en este amb anterioritat a la sol·licitud d'ajuda. Concretament, no seran subvencionables les sol·licituds d'ajuda per a "segones fases", és a dir, per a la continuació o conclusió de projectes iniciats. Un projecte es considerarà iniciat i no conclòs quan l'establiment no haja tingut activitat productiva des que es van realitzar els treballs anteriors a la sol·licitud. En el cas de projectes no productius (la subvenció dels quals no constituïx "ajuda d'estat"), no seran subvencionables les despeses realitzades amb anterioritat a la sol·licitud d'ajuda ni tampoc els projectes inconclusos, això és, els que no siguen susceptibles de l'ús que constituïx l'objectiu del projecte després del certificat final davant de RURALTER.»  
2. Se suprimix el guió sisé (referit al benefici industrial).  
3. Es modifica el guió seté, que queda redactat de la manera següent:   
«Els conceptes de despesa de caràcter indeterminada, com ara "altres" o "imprevistos".»  
4. S'afig com a nou guió el text següent:   
«Perquè els actius immaterials puguen ser considerats costos subvencionables hauran de complir totes les condicions següents:  
a) S'utilitzaran exclusivament en l'empresa beneficiària de l'ajuda. Quant a les ajudes regionals a la inversió, s'utilitzaran exclusivament en l'establiment beneficiari de l'ajuda.  
b) Es consideraran actius amortitzables.  
c) S'adquiriran a tercers en condicions de mercat sense que l'adquirent estiga en posició d'exercir control sobre el venedor, o viceversa, d'acord amb l'article 3 del Reglament (CE) núm. 139/2004 (2), del Consell.  
d) S'hauran d'incloure en els actius de l'empresa i mantindre's en l'establiment receptor de l'ajuda almenys durant tres anys.»  
Cinqué. Es modifica la base setena, que queda redactada de la manera següent:  
«1. L'ajuda es calcularà com un percentatge, sobre la base dels costos d'inversions materials o immaterials o basant-se en costos de compra, si es tracta d'una adquisició.  
2. Quan es tracte de projectes que constituïsquen activitat econòmica, el beneficiari haurà d'aportar una contribució financera exempta de qualsevol tipus de suport públic almenys d'un 25% dels costos subvencionables, siga per mitjà dels seus recursos propis o per mitjà de finançament extern.  
3. En el cas d'adquisició d'un establiment, només es prendran en consideració els costos de compra d'actius a tercers, sempre que la transacció haja tingut lloc en condicions de mercat. Quan l'adquisició es complete amb altres inversions inicials, les despeses corresponents s'afegiran als costos d'adquisició.  
4. El percentatge d'ajuda que obtinga el projecte serà el determinat en la resolució per la qual s'aprova l'ajuda, que tindrà en compte en la seua fixació la valoració que haja realitzat el GAL del projecte en la fase d'avaluació de sol·licituds. En cap cas el percentatge d'ajuda podrà superar els límits establits en els annexos respectius de fitxa de mesura.  
5. L'ajuda queda supeditada en la fase de pagament al percentatge de despesa subvencionable realment executat i pagat pel beneficiari.»  
Sisé. Es modifica l'apartat 2 de la base novena, que queda redactat de la manera següent:  
«2. La junta directiva del GAL aplicarà a les sol·licituds que hagen obtingut informe tècnic de subvencionalitat favorable per part de la Conselleria d'Agricultura, Pesca i Alimentació el barem vigent, tant la part comuna regional com la part territorial, i proposarà l'aprovació de les sol·licituds que obtinguen més puntuació. Esta puntuació es constituïx en la motivació de la seua decisió. La junta podrà establir en cada convocatòria la puntuació mínima per mesura a partir de la qual un projecte serà seleccionat o assenyalar el nombre de projectes que se seleccionen per mesura. Per a cada projecte del qual es proposa l'aprovació, la junta directiva determinarà quin és l'import total d'inversió subvencionada, el percentatge d'ajuda que es concedix i l'import d'ajuda resultant. L'import d'inversió subvencionada que es propose per a un projecte no podrà ser en cap cas superior a l'import d'inversió subvencionable, d'acord amb l'informe tècnic de subvencionalitat. L'import total d'ajuda que propose assignar al conjunt de les sol·licituds seleccionades respectarà el límit assenyalat en cada convocatòria per a eixe territori.»  
Seté. Es modifica la base onzena, en el sentit següent:  
1. Es modifica l'apartat 3, que queda redactat de la manera següent:  
«3. Quan l'informe tècnic de subvencionalitat incloga condicions particulars relatives al compliment de la normativa aplicable, estes es notificaran al beneficiari de l'ajuda juntament amb la resolució de concessió, i la recepció de l'ajuda quedarà supeditada al compliment efectiu d'estes condicions.»  
2. Es modifica l'apartat 4, al qual s'afig text a l'expressió entre parèntesis, que queda redactada de la manera següent:  
«(d'acord amb el pla d'inversió presentat en la sol·licitud i amb les disponibilitats de crèdit pressupostari)»  
3. Es modifica l'apartat 6, que queda redactat de la manera següent:  
«6. Les sol·licituds d'ajuda que no hagen obtingut ajuda en una resolució de convocatòria però que sí que hagen sigut objecte d'un informe tècnic de subvencionalitat favorable podran ser reconsiderades, a petició de l'interessat, per la junta directiva del GAL en convocatòries d'exercicis següents.»  
Huité. Es modifica l'apartat 1 de la base dotzena, que queda redactat de la manera següent:  
«1. Les modificacions substancials del projecte inicial presentat i aprovat requeriran un nou informe tècnic de subvencionalitat favorable, proposta d'aprovació de la junta directiva del GAL i aprovació del titular de la direcció general competent en matèria de desenvolupament del medi rural.»  
Nové. Es modifica l'apartat 2 de la base tretzena, que queda redactat de la manera següent:  
«2. Estes ajudes podran acumular-se amb qualsevol altra ajuda exempta en virtut del Reglament (CE) 800/2008, sempre que les mesures d'ajuda es referisquen a costos subvencionables identificables diferents. No serà possible l'acumulació amb cap altra ajuda exempta en virtut del Reglament (CE) 800/2008 o amb cap ajuda de minimis que reunisca les condicions establides en el Reglament (CE) núm. 1998/2006, ni amb cap finançament comunitari corresponent (parcialment o totalment) als mateixos costos subvencionables, si tal acumulació supera la intensitat més elevada o el major import d'ajuda aplicable a l'ajuda en virtut del Reglament (CE) 800/2008.»  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 15 de maig de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA